**Prof. JUDr. Milan Ďurica, PhD., Katedra obchodného, hospodárskeho a finančného práva Právnickej fakulty UMB**

**Oponentský posudok vypracovaný k žiadosti o začatie  inauguračného konania**

**doc. JUDr. Daniely Gandžalovej PhD.**

 Ako pedagóg Právnickej fakulty UMB v Banskej Bystrici mal som možnosť dlhodobo sledovať pedagogické a vedecké pôsobenie doc. JUDr. Daniely Gandžalovej, PhD., (ďalej aj „uchádzačka“). Uchádzačka pôsobí na katedre občianskeho práva, ktorú je možné považovať na každej právnickej fakulty za jednu z nosných katedier, od roku 1997 potom čo vyučovala na Ekonomickej fakulte UMB. Počiatky pôsobenia uchádzačky je potrebné vnímať v historickom kontexte tejto fakulty. Ako na každej novovznikajúcej fakulte, aj fungovanie tejto katedry záviselo v značnom rozsahu od externých pedagógov, avšak ťažisko pedagogických a súvisiacich povinností bolo na domácich pedagógoch, medzi ktorých rozhodne patrila aj uchádzačka. Rozsah úväzku uchádzačky jej postupne umožnil nadobudnúť veľké pedagogické skúsenosti. Zároveň je potrebné poukázať na to, že aj jej osobné a povahové vlastnosti umožnili zabezpečiť výučbu všetkých predmetov na tejto katedre za pomoci externých pedagógov. I napriek extrémnemu pedagogickému vyťaženiu rozvíjala svoj vedecký rast a postupne získala titul PhD. a docent. Aktívne sa zapájala do projektov a všetkých aktivít najmä domácej právnickej fakulty, tvorby učebných textov a ďalšej publikačnej činnosti.

1. **Pedagogická činnosť:**

 Uchádzačka zabezpečuje predovšetkým výučbu predmetov „Občianske právo hmotné“, „Občianske právo procesné“ formou vedenia prednášok a seminárov v I. a II. stupni vysokoškolského štúdia a predmetu „Aktuálne otázky z občianskeho práva“ v II. stupni štúdia. Okrem výučby uvedených predmetov vedie záverečné práce v I. a II. stupni štúdia, pôsobí ako oponentka záverečných prác a ako členka komisie pre štátne záverečné skúšky v I. a II. stupni štúdia.

 Uchádzačka aktívne pôsobí aj v doktorandskom štúdiu, kde vyučuje predmet „Civilné právo procesné“, predmet „Dokazovanie v civilnom procese“ a predmet „Dedičské právo“. Doc. Daniela Gandžalová, PhD., je členkou komisie pre dizertačné skúšky a obhajoby dizertačných prác. V doktorandskom štúdiu je zároveň spolugarantkou v odbore „Obchodné a finančné právo“.

 Pedagogické pôsobenie uchádzačky sa neobmedzuje len na Právnickú fakultu UMB, pretože bola členkou odborovej komisie pre doktorandské štúdium aj na Právnickej fakulte ÚPJŠ v Košiciach pre študijný odbor „Občianske právo“. Na tejto fakulte bola oponentkou  ôsmim doktorandom a v troch prípadoch bola členkou komisie pre obhajobu dizertačných prác. Na Právnickej fakulte UPJŠ Košice bola opakovane aj oponentkou v habilitačnom konaní.

 Ako oponentka a členka komisie pre dizertačné práce pôsobila aj na Právnickej fakulte UK Bratislava. Pedagogickú činnosť vykonávala ďalej na Právnickej fakulte PEVŠ Bratislava, Na Fakulte práva Vysokej škole Danubius, na Bankovom inštitúte Praha- zahraničná vysoká škola v Banskej Bystrici a na Pedagogickej fakulte UMB Banská Bystrica.

 Uchádzačka vykonávala pedagogickú činnosť aj v zahraničí, a to na Akademii Sting, súkromnej vysokej škole Brno, výučbou predmetu „Základy občianskeho práva procesného“, vrátane vytvorenia pedagogickej pomôcky na tento predmet.

1. **Vedecká škola:**

 Doc. JUDr. Daniela Gandžalová, PhD., vyškolila 5doktorandov v odbore „Obchodné a finančné právo“ na príbuzné resp. spoločné témy s občianskym právom. V súčasnosti je školiteľkou jedného doktoranda po dizertačnej skúške a troch doktorandov pred dizertačnou skúškou.

 Do vedeckej školy v širšom ponímaní je možné zaradiť aj účasť na projektoch. Uchádzačka bola členkou riešiteľského kolektívu v projekte VEGA č. 1/4570/07 „Ochrana a vymožiteľnosť subjektívnych práv po vstupe do EÚ“, v projekte VEGA č. 1/0860/10 „Úloha judikatúry, právnych princípov a právnej argumentácie v kontexte práva EÚ“ (skončené projekty). V súčasnosti je členkou riešiteľského kolektívu v projekte VEGA č. 1/0472/21 „Prierezová analýza dopadov aplikácie mimoriadnych právnych nástrojov v období krízy spôsobenej COVID-19 na súkromnoprávne vzťahy v Slovenskej republike.“

1. **Publikačná činnosť:**

Publikačnú činnosť doc. JUDr. Daniely Gandžalovej, PhD., je možné rozdeliť do dvoch blokov. Tým prvým je tvorba učebných textov a tým druhým je ostatná publikačná činnosť v odbore občianske právo. Uchádzačka je autorkou a spoluautorkou 16 vysokoškolských učebníc, kapitol vo vysokoškolských učebniciach, skrípt a učebných textov, kapitol v učebniciach a učebných textoch (ACA, ACB,ACC, ACD,BCI, BCK) v súhrnnom rozsahu 37,70 AH. Z učebných textov spomeniem napr. publikáciu „Základy občianskeho procesného práva „ vydané Akadémiou Sting Brno, spoluautorstvo na publikácii „Základy rodinného práva: úvodná časť-manželské právo-osvojenie“ vydané vydavateľstvom Univerzity Mateja Bela, „Civilné právo procesné- základné konanie a správne súdnictvo“ vydané vydavateľstvom Eurokódex Žilina , „Občianske právo hmotné. Všeobecná časť. Rodinné právo. Vecné práva. Dedičské práva“ vydané vydavateľstvom Iura Edition Bratislava a ďalšie. Vedecká orientácia uchádzačky smeruje najmä na oblasť dedičského práva.

 Vhodné je spomenúť napr. vedeckú monografiu „Konanie o dedičstve“ vydanú vo vydavateľstve Praha Leges, „Vývoj dedičského práva a jeho ďalšie smerovanie“ vydané vydavateľstvom UMB Banská Bystrica o rozsahu 176 strán.

 Z inauguračného spisu ďalej vyplýva, že pokiaľ ide o knižné publikácie uchádzačka je autorkou a spoluautorkou siedmychvedeckých monografií, resp. štúdií charakteru vedeckej monografie v časopisoch a zborníkoch (kategórie EPC: AAA, AAB, ABA, ABB), z toho sú dve vedecké monografie vydané v zahraničnom vydavateľstve (AAA) a tri monografiev domácom vydavateľstve (AAB) Celkový rozsah vedeckých monografií, predstavuje po prepočítaní spoluautorstva45,40 AH.

 Uchádzačka je ďalej autorkou a spoluautorkou 61 pôvodných vedeckých prác,z toho vedeckých prác publikovaných doma je 51 (ABD – 2, ADF – 3, AED – 29, AFB – 2, AFD - 15) a vedeckých prác publikovaných v zahraničí je 10 (ADE - 4, AEC – 2, AFC – 4).

 Z výpisu z databázy publikácií a citácií, ktorú vypracovala Univerzitná knižnica UMB, je v tejto databáze pre uchádzačku zaznamenaných dosiaľ 56 ohlasov, z toho domácich ohlasov je 40 a v zahraničí 16.

 Do týchto aktivít je potrebné zahrnúť aj účasť na konferenciách, kde uchádzačka aktívne vystúpila na 19domácich vedeckých konferenciách a na 5vedeckých a odborných konferenciách v zahraničí.

 Doc JUDr. Daniela Gandžalová PhD., reagovala vo svojich publikačných výstupoch a na konferenciách na mnohé aktuálne problémy civilného procesného práva (napr. problematiku dokazovania v nových procesných kódexoch, na základné princípy mimosporového konania a ďalšie). Vo viacerých príspevkoch sa zameriavala na správne súdnictvo, ochranu spotrebiteľa, na rekodifikáciu súkromného práva, ale aj na také špeciálne otázky ako je zmenkové právo a pod.

1. **Ostatné aktivity:**

 Medzi jejostatné aktivity patrí napr. členstvo vo Vedeckej rade PrF UMB Banská Bystrica, v Univerzitnej grantovej agentúre UMB v Banskej Bystrici, v Rekodifikačnej komisii pri Ministerstve spravodlivosti Slovenskej republiky pre prípravu nového Občianskeho zákonníka v SR, v komisii Ministerstva spravodlivosti SR pre prípravu a novelizáciu Notárskeho poriadku, členstvo v Akademickom senáte PrF UMB v Banskej Bystrici, vo vedeckých a organizačných výboroch vedeckých konferencií organizovaných PrF UMB v Banskej Bystrici a ďalšie.

**Záver:**

 Na základe osobného poznania a predloženého inauguračného spisu môžem konštatovať, že uchádzačka spĺňa stanovené „Minimálne kritériá pre konanie na vymenúvanie profesorov na UMB schválené Vedeckou radou UMB na 3. mája 2018 na základe Smernice UMB č. 1/2013 o postupe získavania vedecko-pedagogických a umelecko-pedagogických titulov docent a profesor na Univerzite Mateja Bela v Banskej Bystrici a vo všetkých oblastiach ich prekračuje.

 **Z týchto dôvodov odporúčam, aby po ukončení inauguračného konania bol doc. JUDr. Daniele Gandžalovej PhD., priznaný vedecko-pedagogický titul**

***„profesor v odbore občianske právo“***

V Banskej Bystrici 3. septembra 2021 prof. JUDr. Milan Ďurica, PhD.